2. melléklet a 123-……../2019. előterjesztéshez


Budapest Főváros XIV. kerület Zugló Önkormányzat Képviselő-testülete
…/2019. (… ... ) önkormányzati rendelete

az építmény, önálló rendeltetési egység vagy terület rendeltetésszerű használatához kapcsolódó gépjármű-elhelyezési kötelezettség megváltásáról 
Budapest Főváros XIV. Kerület Zugló Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában, a 8. § tekintetében az Alaptörvény 32. cikk (1) bekezdés d) pontjában, a 9. és a 10. § tekintetében a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 1. pontjában meghatározott feladatkörében eljárva a következőket rendeli el: 

1. § E rendelet hatálya Budapest Főváros XIV. Kerület Zugló közigazgatási területén – a Városliget építési szabályzat által szabályozott Hungária körút – Kacsóh Pongrác út – Hermina út – Ajtósi Dürer sor – Dózsa György út –, valamint a Magyar Államvasutak Zrt. 29737/1, 29737/2, 29834/18, 29834/20 és 29834/21 helyrajzi számú vasúti területe által határolt terület kivételével – a Budapest Főváros XIV. Kerület Zugló Önkormányzata tulajdonában lévő közterületre és építési telekre (a továbbiakban: önkormányzati terület) terjed ki.
2. § (1) Ha a Zugló kerületi építési szabályzatáról szóló önkormányzati rendelet az építmény, önálló rendeltetési egység vagy terület rendeltetésszerű használatához a személygépkocsi elhelyezésére szolgáló hely (a továbbiakban: személygépkocsi várakozóhely) biztosítási kötelezettség teljesítését önkormányzati területen vagy pénzbeli megváltással lehetővé teszi, a tulajdonosi hozzájárulásról Budapest Főváros XIV. Kerület Zugló Önkormányzat Képviselő-testülete átruházott jogkörében Budapest Főváros XIV. Kerület Zugló Önkormányzat Képviselő-testülete Tulajdonosi és Közbeszerzési Bizottsága dönt.

(2) A személygépkocsi várakozóhely biztosítási kötelezettségnek az önkormányzati tulajdonú területen történő teljesítéséhez csak akkor adható tulajdonosi hozzájárulás, ha 
a) az ingatlan a gépjárműforgalom, ennek hiányában a személyforgalom számára megnyitott közterületi bejáratától mért 500 méter vagy – azon épület tetőtér-beépítéséből eredő többletgépjármű-elhelyezési kötelezettség esetében, amelynek a használatát az építésügyi hatóság 2019. március 15-e előtt engedélyezte vagy tudomásul vette – a tetőtér-beépítéssel érintett épület telekhatárától mért 1000 méter sugarú területen belül parkolóházban vagy mélygarázsban nincs Zugló kerületi építési szabályzatáról szóló önkormányzati rendeletben előírt mértékű személygépkocsi várakozóhely, valamint

b) az előírt számú személygépkocsi várakozóhely az ingatlan közterületi bejáratától mért 500 méter vagy – azon épület tetőtér-beépítéséből eredő többletgépjármű-elhelyezési kötelezettség esetében, amelynek a használatát az építésügyi hatóság 2019. március 15-e előtt engedélyezte vagy tudomásul vette – a tetőtér-beépítéssel érintett épület telekhatárától mért 1000 méter sugarú területen belül Zugló kerületi építési szabályzatáról szóló önkormányzati rendelet 1. mellékletében jelölt önkormányzati tulajdonú közterületi vagy építési telken, felszínen vagy terepszint alatt biztosítható. 
(3) A tulajdonosi hozzájárulás megadására irányuló eljárás a személygépkocsi várakozóhely biztosítására kötelezett (a továbbiakban e bekezdésben: kérelmező) írásbeli kérelmére indul. A kérelemben fel kell tüntetni:

a) a kérelmező nevét és címét,

b) annak az építménynek, önálló rendeltetési egységnek vagy területnek a címét és helyrajzi számát, amelyre tekintettel a kérelmezőnek a személygépkocsi várakozóhely biztosítási kötelezettsége keletkezett,
c) a jogszabályban előírt személygépkocsi várakozóhelyek számát, valamint
d) a személygépkocsi várakozóhely telken belüli vagy más módon történő létesítésének az akadályát.

3. § (1) A személygépkocsi várakozóhely biztosítására kötelezett a tulajdonosi hozzájárulás megadása esetére várakozóhely-biztosítási díjat (a továbbiakban: megváltási díj) köteles fizetni. 
(2) A megváltási díjat várakozóhelyenként kell megfizetni az építmény, az önálló rendeltetési egység vagy a terület funkciójának megfelelően.

(3) A megváltási díj összegének az alapja:
a) új vagy rendeltetésmódosítással létrejövő önálló lakás rendeltetési egység esetén:
aa) 1-5 db-ig személygépkocsi várakozóhelyenként bruttó              3.000.000 Ft,
ab) 6-20 db-ig személygépkocsi várakozóhelyenként bruttó            4.000.000 Ft,

ac) 21 db-tól személygépkocsi várakozóhelyenként bruttó              5.000.000 Ft;

b) egyéb, nem lakás funkció esetén

ba) 1-5 db-ig személygépkocsi várakozóhelyenként bruttó              2.000.000 Ft,

bb) 6-20 db-ig személygépkocsi várakozóhelyenként bruttó            2.500.000 Ft,

bc) 21 db-tól személygépkocsi várakozóhelyenként bruttó              5.000.000 Ft.
(4) Ha a tetőtér-beépítésből eredő többlet gépjármű elhelyezése a tetőtér-beépítéssel érintett épület telekhatárától mért legfeljebb 1000 m-en belül más telken, parkolóban, parkolóházban vagy a közterület közlekedésre szánt területe egy részének felhasználásával sem biztosítható, a megváltási díj összege a (3) bekezdésben megállapított összeg másfélszerese.
4. § (1) A megváltási díjat a tulajdonosi hozzájárulás kézhezvételétől számított 8 munkanapon belül kell megfizetni a Budapest Főváros XIV. Kerület Zuglói Polgármesteri Hivatal gépjármű-elhelyezési befizetési számlájára. 
(2) Ha személygépkocsi várakozóhely biztosítására kötelezett a kivitelezést az építési engedély hatálya alatt nem kezdte meg, vagy az egyszerű bejelentéssel folytatott tevékenységet az épített környezet alakításáról és védelméről szóló törvényben meghatározott határidőn belül nem valósította meg, és az engedély vagy a bejelentés hatálya lejárt, a befizetett megváltási díjat – a kötelezett kérelmére – 22 munkanapon belül vissza kell fizetni. 
5. § A megváltási díjat elkülönítetten kell kezelni. Az így keletkezett bevétel személygépkocsi várakozóhely létesítésére használható fel. 
6. § (1) A 2. § (3) bekezdésében szereplő személyes adatokat a Budapest Főváros XIV. Kerület Zugló Önkormányzata (a továbbiakban: önkormányzat) a kérelem elbírálása, a megváltási díj befizetésének az ellenőrzése, valamint a megváltási díj esetleges visszafizetése érdekében kezeli. 
(2) Az adatokat az önkormányzat az (1) bekezdésben meghatározott célból, valamint a jogszabályban meghatározott iratkezelési feladatainak ellátása céljából a  közfeladatot ellátó szervek iratkezelésére vonatkozó jogszabályok szerint, az ott meghatározott időtartamig kezeli. A kezelt adatok harmadik személynek nem továbbíthatók.
7. § Ez a rendelet a kihirdetését követő 31. napon lép hatályba. 
8. § Budapest Főváros XIV. Kerület Zugló Önkormányzat Képviselő-testületének a Képviselő-testület szervezeti és működési szabályzatáról szóló 27/2014. (XI. 14.) önkormányzati rendelet (a továbbiakban: SZMSZ) 1. melléklet 1.1.16. pontja helyébe a következő rendelkezés lép:
/1. Tulajdonosi és Közbeszerzési Bizottság

1.1. Dönt/
„1.1.16. a személygépkocsi várakozóhely biztosítási kötelezettség megváltásához kapcsolódó tulajdonosi hozzájárulásról (…/2019. (… …) önkormányzati rendelet 2. § (1) bekezdés)”
(2) Hatályát veszti az SZMSZ 96. §-a.

(3) Hatályát veszti az SZMSZ 3. melléklet 7. pontjában az „és közparkok”, továbbá az „és közpark” szövegrész.
9. § Hatályát veszti a Budapest Főváros XIV. Kerület Zugló Önkormányzat Képviselő-testületének a Budapest Főváros XIV. Kerület Zugló Önkormányzata tulajdonában és kezelésében lévő közutak kezelésének szakmai szabályairól szóló 22/2018. (IX. 21.) önkormányzati rendelet 
a) 1. §-ában a „közparkokra,”,

b) 4. § (2) bekezdés a) pontjában az „és közpark”,

c) 6. §-ában és 13. § (1) bekezdésében a „vagy közpark”,
d) 11. § (2) bekezdésében a „vagy közparkot”
szövegrésze.

10. § Budapest Főváros XIV. Kerület Képviselő-testületének a Budapest Főváros XIV. kerület Zugló Önkormányzata tulajdonában álló közterületek használatáról szóló 30/2018. (XI. 23.) önkormányzati rendelet 
a) 24. § (2) bekezdésében a „3 hónapot” szövegrész helyébe a „90 napot” szöveg,
b) 25. § (1) bekezdésében a „tíz havi összege” szövegrész helyébe a „30 napi összege, vagy ha a közterület-használat időtartama az egy évet meghaladja, 60 napi összege” szöveg

lép.
11. § Hatályát veszti a Budapest Főváros XIV. Kerület Zugló Önkormányzat Képviselő-testületének az építtetők személygépkocsi elhelyezési kötelezettségéről szóló 33/2010. (XI. 24.) önkormányzati rendelete.
12. § E rendelet hatálybalépését követő napon a hatályát veszti ez a § és a 8-11. §.

Budapest, 2019. június 
Karácsony Gergely







dr. Papp Imre

    polgármester






                 jegyző

IndokOlás
Általános indokolás

A kerületben számos olyan építési helyzet fordul elő, ahol az országos településrendezési és építési követelményekről szóló 253/1997. (XII. 20.) Korm. rendelet elsődlegesen telken belüli parkolóhely létesítésére vonatkozó követelményének a teljesítése nem lehetséges. Ezek az építmények jellemzően a zártsorúan beépített területen helyezkednek el. A parkolási helyzet 
és ezzel egy időben az építési lehetőségek optimális szabályozása érdekében született meg a Budapest Főváros XIV. kerület Zugló Önkormányzat Képviselő-testületének az építtetők személygépkocsi elhelyezési kötelezettségéről szóló 33/2010. (XI. 24.) önkormányzati rendelete.
Az országos építési és településrendezési jogszabályi környezet változása a parkolással, a parkolóhely kialakítással illetve megváltással kapcsolatos szabályozást is érintette. Az új jogszabályi környezet alapján a parkolóhely számítását és a parkoló kialakításával kapcsolatos műszaki paramétereket az új kerületi építési szabályzatokban (a továbbiakban: KÉSZ) kell szabályozni, ezért az erre vonatkozó előírások a KÉSZ-be átkerülnek. A KÉSZ tervezete rögzíti, hogy mely esetekben és hol lehet várakozóhely megváltást alkalmazni. Ezzel egyidejűleg vált szükségessé a hatályos „megváltási” rendelet felülvizsgálata is. Az új szabályokat tartalmazza a Javaslat.
A rendelet európai uniós jogot nem érint.
Részletes indokolás 

A 1. §-hoz

A Javaslat területi hatálya a KÉSZ által szabályozott területen belül meghatározott területre 
– önkormányzati területekre – terjed ki. 

A 2. §-hoz

A KÉSZ-ben meghatározott feltételek teljesülése esetén a tulajdonosi hozzájárulás megadásának a jogosultját, a tulajdonosi hozzájárulás megadásának feltételeit és a hozzájárulás iránti kérelem tartalmát határozza meg. Amennyiben az ingatlan közterületi bejáratától mért 500 méter sugarú területen belül parkolóházban vagy mélygarázsban nincs előírt mértékű személygépkocsi várakozóhely, a megadás további feltétele, hogy az előírt számú személygépkocsi várakozóhely az ingatlan közterületi bejáratától mért 500 méter sugarú területen belül, a kerületi építési szabályzatról szóló önkormányzati rendelet 1. mellékletében jelölt önkormányzati tulajdonú – közterületi vagy építési – telken, felszínen vagy felszín alatt biztosítható legyen. Az épített környezet alakításáról és védelméről szóló 1997. évi LXXVIII. törvény 2019. március 15-től hatályos rendelkezései értelmében a meglévő tetőterek beépítése esetén a tetőtér-beépítésből eredő többlet gépjármű elhelyezése a tetőtér-beépítéssel érintett épület telekhatárától mért legfeljebb 1000 méteren belül más telken, parkolóban, parkolóházban vagy a közterület közlekedésre szánt területe egy részének a felhasználásával is biztosítható, továbbá a helyi önkormányzat parkolást szabályozó rendelete a parkolóhely pénzbeli megváltásának lehetőségét nem tilthatja meg.
A 3. §-hoz

A Javaslat díjfizetési kötelezettséget állapít meg arra az esetre, amikor az önkormányzati tulajdonosi hozzájárulás alapján a kötelezettnek nem kell gépjármű várakozóhelyet létesítenie, hanem ezt a kötelezettséget pénzben megválthatja. A díjat személygépkocsi várakozóhelyenként kell megfizetni az építmény, az önálló rendeltetési egység vagy a terület funkciójának megfelelő mértékben. 

A 4-5. §-hoz

A megváltási díjat a tulajdonosi hozzájárulás kézhezvételétől számított 8 munkanapon belül kell megfizetni a Polgármesteri Hivatal számlájára, az így keletkezett önkormányzati bevétel kizárólag személygépkocsi várakozóhely létesítésére használható fel. 
A 6-7. §-hoz

Az írásbeli kérelemben szereplő személyes adatok kezelésére, az adatkezelés céljára, módjára és idejére vonatkozó szabályokat tartalmazza.
A 8-9. §-hoz

A rendelet hatálybalépéséről, az SZMSZ vonatkozó részének módosításáról és hatályon kívül helyezésekről rendelkezik. A tulajdonosi döntés a Tulajdonosi és Közbeszerzési Bizottság átruházott hatáskörébe tartozik.
A 10-11. §-hoz
A Budapest Főváros XIV. Kerület Zugló Önkormányzat Képviselő-testületének a Budapest Főváros XIV. Kerület Zugló Önkormányzata tulajdonában és kezelésében lévő közutak kezelésének szakmai szabályairól szóló 22/2018. (IX. 21.) önkormányzati rendelet és a Budapest Főváros XIV. kerület Zugló Önkormányzata tulajdonában álló közterületek használatáról szóló 30/2018. (XI. 23.) önkormányzati rendelet technikai módosítása szükséges a koherencia megteremtése érdekében.

A 12. §-hoz

A Javaslat hatályon kívül helyezi a Budapest Főváros XIV. Kerület Zugló Önkormányzata Képviselő-testületének az építtetők személygépkocsi elhelyezési kötelezettségéről szóló, jelenleg hatályos 33/2010. (XI. 24.) önkormányzati rendeletét.

A Javaslat a módosítással végrehajtott rendelkezések hatályon kívül helyezéséről is rendelkezik. 

